Franjevački samostan
sv. Frane u Zadru
Trg sv. Frane 1 23 000 ZADAR Tel. 023/ 250-468 Fax: 023/ 254-349
WEB STRANICA: www.svetifrane.org
Osoblje samostana: fra Josip Sopta, provincijal,
fra Drago Ljevar, gvardijan 098 337 001 ili e-mail: drago.ljevar@si.t-com.hr
fra Diego Deklić tajnik provincije, vikar, ekonom, tel. 254-348
i fra Tomislav Ćurić knjižničar
Zadar, 18. rujna 2011.

31(86)2011.

Evanđelje Mt 20,1-16a
Zar je oko tvoje zlo što sam ja dobar?
Čitanje svetog Evanđelja po Mateju
U ono vrijeme: Reče Isus svojim učenicima ovu prispodobu:
»Kraljevstvo je nebesko kao kad domaćin rano ujutro izađe najmiti radnike u svoj vinograd. Pogodi se s radnicima po denar na dan i pošalje ih u svoj vinograd. Izađe i o trećoj uri i vidje druge gdje stoje na trgu besposleni pa i njima reče: ’Idite i vi u moj vinograd pa što bude pravo, dat ću vam.’ I oni odoše. Izađe opet o šestoj i devetoj uri te učini isto tako. A kad izađe o jedanaestoj uri, nađe druge gdje stoje i reče im: ’Zašto ovdje stojite vazdan besposleni?’ Kažu mu: ’Jer nas nitko ne najmi.’ Reče im: ’Idite i vi u vinograd.’
Uvečer kaže gospodar vinograda svojemu upravitelju: ’Pozovi radnike i podaj im plaću počevši od posljednjih pa sve do prvih.’ Dođu tako oni od jedanaeste ure i prime po denar.

Pa kada dođu oni prvi, pomisle da će primiti više, ali i oni prime po denar. A kad primiše, počeše mrmljati protiv domaćina: ’Ovi posljednji jednu su uru radili i izjednačio si ih s nama, koji smo podnosili svu tegobu dana i žegu.’
Nato on odgovori jednomu od njih: ’Prijatelju, ne činim ti krivo. Nisi li se pogodio sa mnom po denar? Uzmi svoje pa idi. A ja hoću i ovomu posljednjemu dati kao i tebi. Nije li mi slobodno činiti sa svojim što hoću? Ili zar je oko tvoje zlo što sam ja dobar?’
Tako će posljednji biti prvi, a prvi posljednji.«
Riječ Gospodnja.

SVAKOMU PREMA NJEGOVIM POTREBAMA ! PRAVDA I LJUBAV - PROBLEM NEZAPOSLENIH. (Mt 20, 1 – 16)
Ovo je ljudska čežnja ali isto tako i velika utopija. Svi smo mi pozvani da budemo suradnici i radnici u svojem životu i svijetu. To je osnovno. Svi bi trebali biti angažirani svojim poslom. Ipak neki ostaju bez posla. Da li svojom krivicom ili krivicom drugih – to je vjekovno pitanje. Neki misle da su nezaposleni sami odgovorni za svoju nezaposlenost, a drugi (sami nezaposleni) misle da su drugi (društvo, pojedinci) odgovorni za nezaposlenost.
Izgleda da većina ljudi radi samo u koliko im je potrebno za život. Za više od toga nemaju interes. Dizali su se toliki socijalni pokreti baš radi osiguranja rada. I kao da nisu uspjeli u potpunosti. Ipak je dosta toga učinjeno. Današnje Evanđelje postavlja nam još jednu dilemu: ponašanje po zakonu pravde i po zakonu ljubavi. Nema dvojbe da se razlikuju. Zakon pravde (koji u današnjem Evanđelju i paraboli nije povrijeđen) je naš ljudski i dogovoreni zakon.
Tako smo se 'dogovorili' i tako utanačili odnose prema određenim zakonima ili pravilima. A pitanje je da li takav odnos oplemenjuje ljude ili ih ostavlja u njihovoj 'prirodnoj razini', a čovjeka je potrebno oplemenjivati, uzdizati na njegovu duhovnu razinu. Isusov je pristup čovjeku pristup ljubavi. To hoće reći da se nikada ne može 'zakasniti' onome koji nas ljubi. Kad god dođemo očekivani smo i nikada nismo otpisani.
Bog uvijek vjeruje u nas, pa i kad mi ne vjerujemo u njega (bl. o. Pio). Ljubav nikada ne otpisuje, ljubav ne važe. Ljubav je darivanje bez proporcije. Kad se istinski ljubi prihvaća se na početku i na koncu dana. Ljubljeni je uvijek prvi, pa taman došao posljednji. Možda smo mi 'trajni' kršćani bolje razumjeli one 'prve' (rane) radnike. Kao da smo vjerovali radi 'koristi', nemoći, straha, a ne radi ljubavi i životnog smisla.
Zar se ne radujemo dobroti Božjoj? Zar se ne radujemo obraćenjima i dobroti Božjoj prema njima. I ne samo to da bi se trebali radovati zbog dobrote Božje, nego smo pozvani da i mi činimo kao naš Bog u kojega vjeruje. Nekada se čini kao da nam nije pravo obraćenje nekoga poslije nego je 'iskoristi' svijet. Isus se ipak raduje i daruje se njima. Ljudi ipak nisu (ne bivstvuju) 'po našoj želji' nego po svojem bivstvu.
A vječna ljubav ljude bolje poznaje nego li što ih mi znamo. Zašto su neki postali kršćani 'u posljednjem času' samo Bog zna. A da smo mi bili na njihovom mjestu možda bi još više 'kasnili'? Međutim, nameće se pitanje, zašto se ljudsko srce ne raduje svakoj dobroti iskazanoj bilo nama bilo drugima? Zašto se zavidi na dobroti drugoga? Ako nas boli dobrota drugoga, to je najočitiji znak da u našemu srcu još drijema zlo. Idealno bi bilo da se svakome udjeljuje prema njegovim potrebama.
Da li je to, kako smo spomenuli, utopija ili iluzija ili iščekivanje stvarnosti? Gledano iz ljubavi to je moguće i nije nikakva utopija, ipak u odnosu na materijalnosti sasvim je druga stvar jer su naše ljudske potrebe vrlo često nestvarne i prožete su egoizmom. A tko može zadovoljiti egoizam? Nitko, pa i Bog. Kad se međuljudski odnosi svedu na razinu pravde, i to je vrlo veliko, i tu se već ostvaruje humanizam.
Isus nas uči da se radujemo svakoj i od svakoga dobroti, bilo da je iskazana nama ili drugima. Čim se radujemo dobroti time ju i podržavamo pa se i sami otvaramo da činimo dobro. Tko zavidi na dobroti taj se sam u sebi blokira za dobro. I danas Bog i kršćanstvo prihvaćaju i one od 'posljednjeg sata'. Njima se raduju. Više oni nisu posljednji. Oni koji su 'posljednji' mogu u Božjoj dobroti biti prvi.
Ona je uvijek dar. Dar Božji i dar ljudski. Čovjek može samo otkloniti smetnje koje smetaju da bude ljubljen i obdaren. Isto tako se i ne zarađuje nego prima. Bog je puno bolji i puno više ljubi negoli što mi možemo i zamisliti iz iskustva ljudskog življenja. Marjan Jurčević

25. nedjelja kroz godinu A (Mt)
Gospodine, koji uvijek iznenađuješ - iznenađuješ i ovom prispodobom. Iznenadio si i tada. Oni koji su cijeli dan radili, dobili su istu plaću kao i oni koji su zatečeni na trgu u opisanoj – posljednjoj - jedanaestoj uri. Sve si izjednačio u nagrađivanju... Zar oni prvi nisu privrijedili više od onih posljednjih?
Više? Pitam se što znači taj Tvoj denar, moj Gospodine? Je li to nagrada Tvoje božanske ljubavi, dakle - stoga - nagrada koja nadilazi svaku ljudsku zaslugu? Tko onda smije posmisliti da je više zaslužio?
Dao si prvima denar, čistu nagradu svoga srca! Dao si posljednjima denar, čistu nagradu svoga srca! ...Dar je Tvoj poziv za rad u vinogradu. Dar je radno mjesto kod Tebe! Muka je čekati na suncu da te tko opazi, primijeti, da iskaže povjerenje. To je muka; a dar je biti dionikom milosti Tvoga poziva.
I oni koje si u zadnji čas pozvao... svi su dobili svoju mogućnost. One prve izvukao si u njihovoj neizvjesnosti već na početku njihova dana. Darovao si im milost redovitoga vjerničkoga života. To nije razlog za zaslugu... - nego za zahvaljivanje!
Smijem li tražiti više, smijem li misliti da sam zaslužio više? Hvala Ti, moj Gospodine, jer si dobar, jer si Ti moja jedina prilika u ovoj - jedanaestoj uri mojega života!
Priredio: Dario Miletić

1. Kruh prijateljstva
(Joop Roeland)
Prijateljstvo je kruh,
od kojeg žive ljudi.
Još u zoru i kad kiši,
prijateljstvo čini
da sunce sja.
I navečer ono ljestve
k zvijezdama gradi.
Ono čini da vrt cvjeta, i tamo
gdje je pustoš sama.
I žamorima dana, i brigama
ono daje ton.
I svagdanji govor u note pretače.
Obične riječi u pjesmu pretvara.
Ne dopušta smiješku da ostari,
a dušu čistom poput izvora drži.
Lakih koraka se ulazi u kuću prijatelja.
Ljudi žive od prijateljstva!
A od čega živi prijateljstvo?
Od zajedništva na putu.
Od otvorenosti pripovjedača.
Od pažnje slušatelja.
Od obazrivosti pred brigama.
Od radosti dijeljenja
Od mudrog tješenja.
Od iskrenog praštanja.
Od neumornog povjerenja.
Osobno zauzimanje - kruh je prijateljstva.

SATNICA * OBAVIJESTI * SATNICA * OBAVIJESTI * SATNICA
Sveta ispovijed radnim danom od 8 do 11 i od 17,30 do 18,30 sati
Nedjeljom i blagdanom prije sv. Mise.

Nedjelja 18. IX. XXV. Nedjelja kroz godinu, Josip Kupertinski
Ponedjeljak: 19. IX: Januarij, Suzana, Emilija
Utorak 20. IX. Andrija Kim, Pavao i dr. - molitva sv. Anti
Srijeda 21. IX. Matej ap. i ev.
Četvrtak 22. IX. Mauricije, Svetko
Petak 23. IX. Lino, Pio iz Pietrelcine
Subota 24. IX Gospa od Odkupljenja
Nedjelja 25. IX. XXVI. Nedjelja kroz godinu, Aurelija Zlata
NEDJELJNE SU MISE u 8,30 u 10 i u 19 sati
Svaki dan je misa u 7 i u 19 sati
Služba časova (časoslov): svagdanom u sv. misi,
nedjeljom i svetkovinama Večernja u 18,30 sati.
Prve nedjelje u mjesecu sastanak s FSR-om sat vremena prije večernje mise
Euharistijsko klanjanje: u petak poslije Mise .
Krunicu molimo svaki dan u 19,30 sati.

PODNO GRIJANJE U CRKVI SV. FRANE
18. rujna 2011. Bogu hvala i svima hvala za pomoć pri uređenju poda crkve a sada podnog grijanja. Ovoga tjedna postavljeni su kolektori. Slijedi spajanje s centralnim: postavljanje rezervoara za vodu koji će grijati crkvu. Primili smo 200 € i 350 KN. Hvala. Molimo Vas da nam pomognete prema svojim mogućnostima.
Svaki Vaš dar je dobrodošao i unaprijed Vam zahvaljujemo.
Za sve koji žele uplatiti novac na žiro račun mogu preuzeti uplatnicu u sakristiji.
Vi možete svoje priloge uplatiti za grijanje u sakristiji ili preko žiro računa:
Samostan sv. Frane u Zadru Hypo Alpe-Adria Bank d. d., Zagreb:
2500009-1101027824 s naznakom da je to za crkvu i samostan
sv. Frane u Zadru.

Posebno preporučamo pogledajte nedjeljna i blagdanska čitanja u PPT i PPS prezentacijama.
www.svetifrane.org (stranica našeg samostana sv. Frane u Zadru)
www.mali-brat.com (stranica naših mladih sv. Frane Zadar)
www.ofm-sv-jeronim.hr (stranica naše Provincije sv. Jeronima Zadar)
www.svetinikola.hr (stranica župe sv. Nikole Tavelića u Rijeci)